OBH 6397/1997.
Az állampolgári jogok országgyűlési biztosának jelentése
Ügyintéző: dr. Ágoston Zsuzsa

Az eljárás megindulása

	A panaszos 1997. július  1. napján  az állampolgári jogok országgyűlési biztosához fordult, a gyámhatóság intézkedését kifogásolva. Gondnoki tisztségéből felmentették és  véleménye szerint emiatt súlyosan sérültek az általa gondnokolt személyek jogai. Beadványában a panaszos leírta azt is, hogy a döntések ellen fellebbezéssel élt, ennek eredményeként  néhány ügyben a sérelmezett határozatokat gyámhatóság visszavonta. 
	Ugyanebben az ügyben a panaszos által gondnokolt személyek közül D.Zs. szintén  beadvánnyal fordult az országgyűlési biztoshoz, segítségét kérve abban, hogy gondnokát ne mentsék fel.
	Az állampolgári jogok országgyűlési biztosáról szóló 1993. évi LIX. törvény 16.§. (1) bekezdése alapján vizsgálatot indítottam.
	
A   megállapított tényállás

	A panaszos által előadottak alapján megkerestem Budapest Zugló Jegyzőjét  és tájékoztatását kértem. A tájékoztatásból és a megküldött iratokból  az alábbi tényállást állapítottam meg:  panaszos  1991 óta látta el a hivatásos gondnoki feladatokat, kezdetben  szerződés alapján, majd 1994 - től köztisztviselőként. Munkaköre nem változott, a továbbiakban is a hivatásos gondnok feladatait kellett ellátnia. 1997-ben 28 gondnokolt felett látta el a gondnoki tisztséget. Ebben az időszakban a polgármesteri hivatal gyámhatóságának átszervezésére került sor. Döntés született arról, hogy a jövőben  a hivatásos gondnoki feladatok ellátását ismét megbízási szerződéssel foglalkoztatott személy látja el, nem pedig  köztisztviselő.  Ezért került sor a panaszos tisztségéből történő felmentésére és más hivatásos gondnok kirendelésére.

A vizsgálat megállapítása

	A panaszos 1997-ben  köztisztviselőként látta el a gondnoki tisztséget kötetlen munkaidőben. A gondnoki tisztségből történő felmentése ellen benyújtott fellebbezések nyomán a gyámhatóság észlelte, hogy az a tény, ha a hivatásos gondnok munkavégzésre irányuló szerződésében, vagy a hivatásos gondnok személyében változás áll be, nem lehet oka a gondnok felmentésének, ezért a határozatokat visszavonta. Ezzel egyidejűleg a munkajog területét érintő döntéseket hozott a jegyző, többek között  a panaszos munkaidejére vonatkozó változásokat rendelt el. Gondnokoltjai érdekére hivatkozva ezt a döntést is kifogásolta a panaszos. Ez azonban a munkajog területét érintő kérdés, a gyámhatóságnak erre vonatkozóan hatásköre nincs.
	1999. március 22 - én telefonon ismét megkerestem a gyámhatóságot és tájékoztatást kértem az ügyek jelenlegi állásáról. E szerint  a panaszost tisztségéből 1998 augusztus hónapban minden gondnokoltja vonatkozásában felmentette a gyámhatóság. A panaszos a határozatok ellen ismét fellebbezéssel élt, majd a Fővárosi Gyámhivatal határozatai ellen  - melyek az első fokú döntéseket helybenhagyták - keresetet nyújtott be, a közigazgatási határozatok felülvizsgálatát kérve. Keresetétől a későbbiekben elállt, a pert a bíróság megszüntette. 
	A korábban panaszos által gondnokolt személyek jogai a gondnokváltást követően nem sérültek, új gondnokuk feladatát  - a gyámhatóság felügyelete mellett - megfelelően ellátja. 
	Mindebből következően megállapítottam, hogy  az ügyben alkotmányos emberi jogokkal összefüggésben nem állapítható meg visszásság, ezért a panaszos kérelmét elutasítom.
	Az állampolgári jogok országgyűlési biztosának a munkajogot érintő panasz vizsgálatára hatásköre nincs, azt panaszos  a munkaügyi bíróságtól kérheti.

Budapest, 1999. május 14.

Gönczöl Katalin